51. schôdza NR SR - 1.deň - B. popoludní
Dátum: 2021-11-23
Poslanec: Blanár, Juraj (SMER - SD)
Druh vystúpenia: Vystúpenie v rozprave

43. Ctená snemovňa, vážené pani poslankyne, páni poslanci, rokujeme o vrátenom zákone pani prezidentkou, o zákone, ktorý sme ako opozícia počas rokovania podrobili vážnej kritike, ktorá bola založená na faktoch, kde sme dôvodili, prečo tento zákon nie je v poriadku, prečo tento zákon ide práve opačne, ako by sme mali v štátnej službe postupovať. Pani prezidentka, presnejšie jej právny tím jasne zdôvodnil argumenty, ktoré sme aj my tu v pléne prednášali a zároveň poukázala aj na tú vážnu vec, ktorú vy ste predovšetkým kritizovali, a to je vlastne nepriama novelizácia iného zákona. Keď si zoberiete zdôvodnenie pani prezidentky, ktoré sa týka práve článku II, kde môže minister vnútra alebo iný ústavný verejný funkcionár previesť bez uvedenia dôvodu nadriadeného na inú funkciu v tom istom mieste výkonu štátnej služby a ak to nie je možné, predložiť nadriadeného na inú funkciu do iného miesta výkonu štátnej služby alebo do iného služobného úradu. Uvedená schválená úprava nebola súčasťou poslaneckého návrhu, konštatuje pani prezidentka, zákona, ktorý bol predložený, ale bola rozšírená o práve tento bod týkajúci sa v podstate policajtov, ďalších zložiek, či už je to väzenskej služby a tak ďalej, ktorí môžu byť takýmto spôsobom prekladaní bez toho, aby bol uvedený nejaký dôvod. My sme argumentovali pri samotnom zákone, ktorý mal v podstate tri alebo štyri strany, že už toto je zákon, ktorý je pre nás neprijateľný, pretože je to zákon, a my sme ho nazvali, ktorý krágľuje v podstate ľudí v štátnej správe len na základe toho, že vy ste sa rozhodli porušiť svoje vlastné programové vyhlásenie vlády, v ktorom svorne všetci konštatujete a odsúhlasili ste to, že chcete transparentné výberové konania a že chcete, aby sa profesionalizovala štátna správa. Tento návrh zákona, ktorý vám vrátila pani prezidentka, je presný opak. Ale vám to nestačí. A v tejto ťažkej dobe, kde naozaj situácia je napätá v spoločnosti, kde sú aj vášne kvôli tomu, že nie celkom zvládate riadenie pandémie, ste tam dali aj bič na policajtov. Bič, že ak nebudeš poslušný, ak nebudeš robiť to, čo ti my prikážeme a bude to naozaj už na hrane, no tak my s tebou zatočíme. My ťa preložíme kdesi na iné miesto. Ak sa ti to nebude páčiť, tak pôjdeš úplne z tohoto miesta, kde si, povedzme mesta, a pôjdeš úplne kdesi na druhý koniec republiky. Pretože tento zákon, ktorý ste vy schválili, to umožňuje. Dámy a páni, to takýmto spôsobom chceme túto napätú situáciu riešiť? Takto dávate príklad policajtom, ktorí by mali práve slúžiť na to, aby sa situácia upokojovala a snažiť sa udržiavať poriadok primerane a nie, aby sa ešte prilieval olej do ohňa? Určite sa zhodneme na tom, že situácia je vážna. Dokonca nás zaraďujú v štatistikách na najhoršie miesta na svete z hľadiska vývoja či už pozitívnych, ale aj hospitalizovaných na prepočet obyvateľov. A preto sme z tohto pohľadu úplne prirodzene dali návrh do pléna, aby prišiel predseda vlády Slovenskej republiky a vysvetlil poslancom Národnej rady, čiže Národnej rade, ktorej sa zodpovedá vláda, aký, aké opatrenia ide prijímať v boji proti pandémii a hlavne v tomto období, kedy počúvame rôzne protichodné opatrenia, ktoré tu predstavujú jednotliví členovia vlády. Takýmto spôsobom sa určite nejaká, by som povedal, dôvera občanov Slovenskej republiky v to, čo chystáte, jednoducho nezískava. A vy, naopak, ste pripravení teraz podporiť a prelomiť veto pani prezidentky a policajtov dostať pod úplnú kontrolu a postaviť ich proti občanom. Lebo určite sa zhodneme na tom, že všetci tí, ktorí vyjadrovali svoj názor, že jednoducho nesúhlasia s mnohými opatreniami, ktoré tu robíte, nie sú tí, ktorí sú výtržníci, ako sa snažia niektorí predstavitelia opozície, prepáčte, koalície a hlavne aj niektorí ministri hovoriť. Niektorí ministri dokonca sa neštítia pred tým, aby ich nazývali dezolátmi a neviem ešte akými prívlastkami. Ale to predsa nechceme. Práve naopak, my chceme, aby tu vznikol nejaký normálny duch spolupatričnosti a že jednoducho nejakým spôsobom sa tu bude vytvárať skôr tá atmosféra, kde budeme brať do úvahy aj tých, ktorí hovoria, že niečo, čo ste prijali, nie je v súlade s Ústavou Slovenskej republiky, že nie je možné, aby ste robili tieto opatrenia v rozpore s ústavou a len na základe vyhlášok. Ústava jasne hovorí, že to môže byť urobené len na základe zákona alebo dokonca ústavného zákona, a ak ste teda o tom presvedčení, vysvetlite to občanom a prijmite ten zákon tu. A nerobte to alibisticky, že to posuniete prostredníctvom vyhlášky na hygienika hlavného a potom si budete umývať ruky ako Pontský Pilát. Ale občania nie sú hlupáci, oni dnes počúvajú mnohých fundovaných ústavných právnikov, ktorí hovoria, že toto jednoducho nie je možné. Dokonca mnohí renomovaní právnici dali aj sťažnosť na Európsky súd pre ľudské práva práve kvôli tomuto, že sa tu nedodržiavajú ústavné práva občanov Slovenskej republiky a je to aj v rozpore s Európskou chartou o ľudských právach. Čiže toto sú veci, ktoré musíte brať do úvahy a nemôžete pred tým zatvárať oči. A nie ešte prísť sem so zákonom, kde idete policajtov ešte trošičku stiahnuť na uzde a povedať im: No, budete robiť tak, ako my budeme chcieť, ako to povedal pán policajný prezident Hamran, naši chlapci, a tí, ktorí sa nespracú do kože, tak ich budeme, budeme proti nim tvrdo zasahovať. To jednoducho nie je dobré riešenie, dámy a páni. My proti tomu protestujeme. Snažte sa, prosím vás, vrátiť späť z tej cesty. Nech príde váš predseda vlády Slovenskej republiky tu do pléna a vysvetlí aj vám, aj nám, aké opatrenia idete prijímať, a povedzte, že to chcete prijímať riadnym zákonom v súlade s Ústavou Slovenskej republiky, a my sme pripravení o tom konštruktívne diskutovať, tak jako o mnohých zákonoch, ktoré sme aj podporili v tomto pléne v boji proti pandémii. Ale nemôžeme len preto, že vy ste nie schopní sa zorganizovať, nepočúvate odborné názory, súhlasiť s tým, aby sa tu robili opatrenia, ktoré obmedzujú práva a slobody občanov Slovenskej republiky len na základe vyhlášky. Áno, je potrebné bojovať s pandémiou, ale nie takýmto nedôveryhodným spôsobom, ako to robíte vy. A to, že ste neumožnili, aby predseda vlády prišiel na rokovanie parlamentu a predstavil tie opatrenia, ktoré sa tu chystajú, vážne opatrenia, tak tomu už nerozumieme vôbec. Dámy a páni, ak tu zaznelo v pléne, že predseda vlády je kdesi mimo Slovenskej republiky, čo teda pre mňa je absolútne nepochopiteľné v čase, keď dnes je potrebné prijať vážne rozhodnutie, on ide niekde do zahraničia. Mohol poslať pravdepodobne nejakého zástupcu. Ja neviem, ale kolega Pčolinský kričal. Tak ste mohli dať návrh, dobre, tak keď nebude môcť dnes, lebo je preč, aj keď to sa nám nepáči, lebo mal byť tu na Slovensku a riešiť situáciu, tak ste mohli dať návrh, že nech vystúpi zajtra, keď príde. Vám nezáleží na tom, aby ste počuli, čo ide vláda Slovenskej republiky, ktorú vy podporujete v tomto parlamente, urobiť? Vám nezáleží na tom, čo si o tom budú myslieť občania Slovenskej republiky? Vám nezáleží na tom, aby ste si získali dôveru občanov? Alebo chcete tuto prelomiť veto prezidentky a ešte policajtov trošku priškrtiť viac, aby boli poslušnejší? A to, že idete krágľovať aj ľudí v štátnej správe, že bezdôvodne ich môžete odvolať z vedúcich funkcií, tak to je, to je jednoducho škandalózne, popretie všetkého, čo ste pred voľbami hovorili. Ale na to sme si už takmer zvykli, pretože robíte úplne iné, čo ste si schválili, a úplne iné, čo konáte. Čiže vás chcem ešte raz poprosiť, vážené dámy a páni, predovšetkým z koalície, zvážte to, nepodporte tento zákon a podporte to, čo pani prezidentka povedala. V podstate prerozprávala to, čo sme povedali tu v tejto rozprave v súvislosti s týmto zákonom o štátnej službe. Jednoducho choďte z krátkej cesty čím skôr. A poprosím vás ešte raz, zvážte to, aby prišiel predseda vlády Slovenskej republiky a prezentoval, aké opatrenia ide vláda prijať v boji proti covidu-19. Sme pripravení na konštruktívnu debatu a pokiaľ to budú veci, ktoré budú v súlade s Ústavou Slovenskej republiky, sme pripravení to aj podporiť. Ďakujem za pozornosť.